text: Rumænere på tyvetogt taget på fersk gerning
  12 april 2016 kl. 15.41
  To rumænere nåede at stjæle for tusindvis af kroner, før de blev taget i tyveri.
  En 27-årig rumænsk kvinde og en 27-årig rumænsk mand blev mandag anholdt i Hovedgård.
  Her blev de taget på fersk gerning, mens de var ved at stjæle varer i SuperBrugsen. De to havde stjålet barberblade for 6000 kroner, da de blev opdaget og tilbageholdet af butikkens personale.
  Politiet undersøgte de to anholdtes bil og fandt her stjålne varer, der stammede fra Fakta i Hovedgård.
  Der var tale om cremer, vin og undertøj.
  De to rumænere har fået en bøde og er blevet løsladt igen. Tirsdag morgen var de tilbage i Hovedgård for at hente deres bil.
  - Det synes jeg faktisk er træls. Jeg tror ikke, at de tager den bil og kører hjem. Nu kører de bare videre. De stjæler ikke her hos os længere, men de kører bare videre til det næste sted, siger Jesper Rogersen, der er uddeler i SuperBrugsen i Hovedgård til TVSYD.
  